Lesersbrief: Wanneer ’n tragedie misbruik wordAndile Mngxitama van BLF. (Foto: Facebook) Pieter-Ben Roos skryf: Afrikaanse harte klop vandag volgens een ritme. Ons treur oor die verlies van vier leerders van Hoërskool Driehoek. My hart was warm toe ek sien hoe ons mense die slagoffers se naasbestaandes en geliefdes omhels. Ossewa-omgee! Ek kon nie in my wildste drome voorsien dat hierdie fratsongeluk en die pynlike verlies van lewe gebruik gaan word vir politieke gewin nie. Die kommentare op Twitter, Facebook en so meer, het my hare laat rys. Ons moet die onmenslikheid van hierdie gedrag op grondvlak verwerp. Elke individu wat hierdie tragedie verwelkom het, moet strafregtelik vervolg word. Die bekende nuusagentskap News24 is nie daarvan uitgesluit nie. Op 5 Februarie het hulle ŉ artikel geplaas waarvan die opskrif lui: “Black anger is justified”. Hierdie artikel kondoneer die blatante rassistiese opmerkings van sosialemediagebruikers soos ene Siyanda Gumede. Lindsay Maasdorp, die BLF se nasionale woordvoerder, het hierdie kommentaar nie net op sosiale media oop en bloot goedgekeur nie, maar het ook gejuig en gejubel. Hoe kan ons toelaat dat ’n party, wat nie eens hul rassisme vir onskuldige kinders tersyde kan stel nie, aan ’n verkiesing deelneem? Die BLF het die dood van vier kinders as platform vir politieke gewin en stemwerwing gebruik. My vraag is dus soos volg: Waarom kry hierdie party meer stemme deur rassistiese praktyke? Wat is die skaal van hierdie verdwaalde, geestesversteurde ideologie? Daar moet ŉ rede wees dat hulle glo dié uitsprake gaan stemme vir hulle beteken. Ten slotte, om die BLF in die parlement te hê, is ondenkbaar en dit moet om elke hoek en draai teengestaan word. Liberale woordspel gaan hulle nie uit hierdie geveg loswikkel nie. Hierdie aangeleentheid is ŉ aanval op ons kinders en ons menswaardigheid en ons sal nie terugstaan nie.